Hoe om met goudblad te werk
JY LEES NOU Hoe om met goudblad te werk
02 Julie 2009
Gee nuwe lewe aan 'n ou meubelstuk met bladsilwer (silver leaf). Só doen jy dit
Voor jy 'n meubelstuk aanpak, oefen eers op 'n kleiner item. Die stappe bly dieselfde.
Berei die oppervlak voor: Dit moet skoon en droog wees en as daar vernis op is, geskuur word. Jy hoef dit nie tot op die hout af te skuur nie, maar die meeste gladde, blink vernis moet afgeskuur word.
Jou meubelstuk sal nou 'n dowwe, vaal voorkoms hê. As jy met Velvaglo werk, hoef jy nie 'n onderlaag te verf nie.
Plascon Velvaglo in die kleur van jou keuse. Dit is die basiskleur wat gaan deurskyn tussen die krakies van die goudblad. Ons het 'n dieprooi gekies. Velvaglo kan in enige kleur gemeng word. 1 liter sal genoeg wees om 'n meubelstuk te verf.
Goudblad-velle (gold leaf) is by kuns- en stokperdjiewinkels te koop. Dis ook in kleure soos goud, brons, silwer en koper te kry.
Lyfpoeier. Die velle is baie delikaat. Die poeier aan jou vingers help om dit op te tel.
Verfkwasse en 'n baie sagte kwas vir die afborsel van die goudblad.
STAP 1: Verf die item/meubelstuk met 2 lae Velvaglo. Laat droog word tussen lae en skuur met fyn skuurpapier as daar enige growwe plekkies is. Werk net op 'n klein deel op 'n slag. Verdeel die oppervlak bv. in kwarte en werk dan met een kwart. Vryf 'n klein bietjie opwasmiddel in die kwashare om die skoonmaak daarvan agterna te vergemaklik.
STAP 2: Verf een kwart met die verguldingsgom. Net 'n dun lagie is nodig. Laat die gom effens droog word - dit moet taaierig voel. Smeer jou vingers met babapoeier en lê die vel plat neer op die gom en vryf baie versigtig glad. Voltooi blok.
STAP 3: Herhaal die proses totdat die hele oppervlak verguld is. Laat kurkdroog word en borsel oortollige goudblad en goudblad wat oplig met die sagte kwas weg sodat 'n bietjie van die basiskleur wys.
STAP 4: Verseël met Plascon Glazecoat.
WENK: Plascon het 'n nuwe metaalverf (Plascon Metallic) op die mark. Dit het 'n baie mooi goud of silwer glans en items wat hiermee geverf is, lyk besonder mooi. Dit is 'n waterbasisverf, wat beteken kwasse kan met water skoongemaak word. Dit is by die meeste groot ysterware- en verfwinkels in blikke van 1 liter en 5 liter beskikbaar.
Kry die Augustus-uitgawe van SARIE vir nog pragfoto's met 'n bal-en-klou lessenaar wat met 'n blinknuwe voorkoms spog. Vanaf 6 Julie te koop.